ভূস্বর্গে হোলির রঙে ঢাকতে চলেছে টিউলিপের বাহার! কাশ্মীর মাতবে রঙের খেলায়?

ওয়েব ডেস্ক: বসন্তের আবহে গোটা ভারত জুড়ে রংয়ের উৎসব দোল-হোলিতে মেতে ওঠেন আপামর জনতা। শীত শেষে প্রকৃতির রঙিন সাজ আর ফাগুনের আগমনে যেন গোটা দেশ জুড়ে রংয়ের খেলা শুরু হয়। পলাশ, শিমুলের লালে রাঙা হয়ে ওঠে প্রকৃতি। দোলের রঙিন আমেজ কাটতে না কাটতেই এবার মার্চের শেষে আরও এক রঙের মেলায় মাততে চলেছে ভূস্বর্গ কাশ্মীর (Kashmir)।

এশিয়ার বৃহত্তম টিউলিপ বাগান (Tulip Garden) কাশ্মীরের শ্রীনগরে (Srinagar) অবস্থিত। ডাললেকের (Dal Lake) পাশের জবরওয়ান পর্বতের পাদদেশে অবস্থিত এই টিউলিপ বাগান প্রতি বছর বসন্তে পর্যটকদের কাছে অন্যতম আকর্ষণ হয়ে ওঠে। এবারও মার্চের শেষে খুলে যাচ্ছে এই বাগানের দরজা। রংবাহারি টিউলিপের মনমুগ্ধকর সৌন্দর্য দেখতে দূর-দূরান্ত থেকে ছুটে আসেন পর্যটকরা।

আরও পড়ুন: দোলের রং মলিন, অন্তরায় মহাকুম্ভ?

এবার টিউলিপ বাগানে পর্যটকদের জন্য রয়েছে বিশেষ চমক। গত বছরের মতোই ৫৫ হেক্টর এলাকা জুড়ে এই বাগানে ফুটবে ১৭ লক্ষেরও বেশি টিউলিপ। তবে সবচেয়ে বড় আকর্ষণ, এবার নতুন ২ প্রজাতির টিউলিপ যোগ হয়েছে এই বাগানে। সব মিলিয়ে ৭৪ প্রজাতির টিউলিপ ফুল দেখার সুযোগ পাবেন দর্শকরা। শুধুমাত্র টিউলিপ নয়, বসন্তে এই বাগানে ফুটবে ড্যাফোডিল, মুসকারি, হায়াসিন্থ ও সাইক্ল্যামেন ফুলও।

২০০৭ সালে প্রতিষ্ঠিত এই টিউলিপ বাগান তৈরি হয়েছিল ৫০ হাজার টিউলিপ চারা দিয়ে, যেগুলি আনা হয়েছিল নেদারল্যান্ডস থেকে। ধীরে ধীরে এত বড় আকারে পরিণত হয় এই বাগান, যা বর্তমানে এশিয়ার বৃহত্তম টিউলিপ বাগান হিসাবে পরিচিত। প্রতি বছর বসন্তে এই বাগানে টিউলিপ উৎসব অনুষ্ঠিত হয়, যা কাশ্মীরের পর্যটন শিল্পের অন্যতম বড় উৎস।

প্রাকৃতিক সৌন্দর্যের টানে ও টিউলিপ বাগানের অসাধারণ দৃশ্য উপভোগ করতে এবারও প্রচুর পর্যটক ভিড় জমাবেন বলে আশা করছেন উদ্যোক্তারা। মার্চের শেষে যখন গোটা দেশে দোলের আবেশ, তখন কাশ্মীরে শুরু হবে প্রকৃতির আরেক রঙের খেলা। শীতের বিদায়ে বসন্তের রঙে রাঙা হয়ে উঠবে ভূস্বর্গ।